**Barnevern i hardt vær**

**Fellesorganisasjonen (FO) er ein fag – og profesjonsforbund som organiserer barnevernspedagogar, sosionomar, vernepleiarar og velferdsvitarar. Desse profesjonane har utdanning på Bachelornivå med eventuell vidare-utdanning. Gjennom si utdanning skaffar dei seg spisskompetanse på kva omsorgssvikt er og i å vurdere tiltak knyta til kva som er barnets beste.**

Tilsette i det kommunale barnevernet i fylket er igjen i hardt vær. FO ser at einskildsaker nærast eksploderer i ulike media, og at mange kritiske røyster melder seg på. I skildringar av einskildsakar vert det ved nokre høve sådd tvil om alt frå dei tilsette i barnevernet sin kompetanse til deira motiv for å utføre jobben sin. Dette er svært vanskelig å handtere for dei som er tilsett i dei kommunale tenestene. FO frykter at tenesta kan miste dyktige fagfolk fordi mediekøyret i tillegg til arbeidsoppgåvene vert ei for stor belastning.

At nokre einskildsaker vert omtalt i media må vi tole, og dei bør undersøkast. Det vi ikkje må tole er at heile tenesta vert sett i vanry, og at barnevernet sin legitimitet vert svekka. Barnevernet skal saman med andre instansar arbeide for å sikre alle barn i kommunane ein trygg og god oppvekst. Det finnast barn som er avhengig av barnevernet for å få eit verdig liv. Dersom samarbeidspartnarar og brukarar ikkje torer å ta kontakt med barnevernet kan det føre til svært alvorlege konsekvensar for desse barna.

Noreg var det første landet i verda som hadde eit offentleg barnevern, (Vergerådslova frå 1896). Sidan har vi fått Lov om barnevernstenester. Det er i denne stolte tradisjonen dei tilsette i barnevernet gjer jobben sin. Dei fleste som er tilsette i det kommunale barnevernet er barnevernspedagogar, sosionomar og vernepleiarar med treårig høgskuleutdanning. I tillegg har mange vidareutdanningar og master. Det er eit kontinuerleg fokus på kompetanseheving og tverrfagleg samarbeid innanfor fagfeltet barnevern.

Når offentleg tilsette eller privatpersonar melder inn ei uromelding til barnevernet, er det barnevernstenesta si plikt å vurdere om meldinga gjev grunn til å opne ei undersøkingssak. I dei aller fleste meldingane blir det oppretta sak, og i fleirtalet av sakene blir det sett i verk frivillig hjelpetiltak som til dømes: foreldrerettleiing, avlastning i form av besøksheim eller liknande, økonomisk stønad med meir. I desse sakene samarbeider barnevernstenesta tett med familien, skule, barnehage, barne-og ungdomspsykiatri og andre.

I einskilde saker er ikkje hjelpetiltak tilstrekkelig for å sikre barnet ein god nok omsorgs-situasjon. Nokre gonger må barn flyttast frå foreldre som strevar med omsorgsrolla si av ulike årsaker; til dømes alvorlege helsevanskar eller rusvanskar. Det kan og vere at dei utset barnet for grov vanskjøtsel, seksuelle overgrep eller vald av fysisk eller psykisk karakter. Når barnevernet vurderer at eit barn lever under grov omsorgssvikt er det deira plikt å legge saka fram for domstolen (Fylkesnemnda). Dette gjeld også saker der barnevernet må ta barn akutt ut av heimen. Barnevernstenesta fattar då eit mellombels akuttvedtak som vert sendt til Fylkesnemnda for avgjersle. I fleirtalet av desse sakene godkjenner Fylkesnemnda barnevernstenesta sitt vedtak. Dette syner at barnevernstenesta har gjort dei rette faglege vurderingane for å ivareta barna sin omsorgssituasjon og behov for beskyttelse.

Det er ikkje slik at barnevernet driv ein form for hemmeleg teneste og ikkje toler innsyn i det dei held på med slik ein kan få inntrykk av i media for tida. Det rette er, og må være slik, at sensitive og teiepliktsbelagde opplysningar om barn som barnevernstenesta vert kjend med gjennom sitt arbeid, verken kan eller skal delast med ålmenta. FO ynskjer eit opent og tilgjengeleg barnevern som er tydleg på kva som vert gjort og kvifor, utan at brukarane av tenestene skal vere redde for at personopplysningar vert gjeve ut.

FO ser med stor uro på at tilsette i det kommunale barnevernet vert utsett for alvorlege truslar og påført traume, vert uthengt i media, opplever hemnaksjoner retta mot eigen familie, vert redd for å delta i det naturlege samfunnsliv, må ha hemmeleg telefon og må i enkelte tilfelle ha politialarm. Det å bli oppsøkt på privat arena kan skremme dyktige fagfolk vekk frå barnevernet. Vekk frå jobbane og vekk frå utdanningsinstitusjonane. Konsekvensane for den einskilde barnevernsarbeidar som vert utsett for slikt er svært alvorleg og er ikkje ein rettsstat verdig! Er det ei slik utvikling vi vil ha?

FO ynskjer ikkje ei slik utvikling! Samfunnet er ikkje tent med det. Barna er ikkje tent med det. Ein god barndom varer livet ut. Difor har vi i Noreg eit barnevern som skal sikre alle barn gode oppvekstvilkår!

FO Sogn og Fjordane

v/ Ann-Kristin Nygård

Fylkesleiar